Document ID: 32014D0164

SKLEP SVETA
z dne 11. februarja 2014
o sklenitvi Protokola proti nedovoljeni proizvodnji in trgovini s strelnim orožjem, njegovimi sestavnimi deli in strelivom, ki dopolnjuje Konvencijo Združenih narodov proti mednarodnemu organiziranemu kriminalu
(2014/164/EU)
SVET EVROPSKE UNIJE JE -
ob upoštevanju Pogodbe o delovanju Evropske unije ter zlasti člena 114 in prvega pododstavka člena 207(4), v povezavi s členom 218(6)(a) Pogodbe,
ob upoštevanju predloga Evropske komisije,
ob upoštevanju odobritve Evropskega parlamenta,
ob upoštevanju naslednjega:
(1)
O elementih Protokola proti nedovoljeni proizvodnji in trgovini s strelnim orožjem, njegovimi sestavnimi deli in strelivom, ki dopolnjuje Konvencijo Združenih narodov proti mednarodnemu organiziranemu kriminalu (v nadaljnjem besedilu: Protokol), ki so predmet pristojnosti Unije, se je z odobritvijo Sveta v imenu Unije pogajala Komisija.
(2)
V skladu s Sklepom Sveta 2001/748/ES (1) je bil Protokol podpisan 16. januarja 2002 s pridržkom njegove poznejše sklenitve.
(3)
Sklenitev Konvencije Združenih narodov proti mednarodnemu organiziranemu kriminalu (2) je bila odobrena v imenu Unije s Sklepom Sveta 2004/579/ES (3), kar je pogoj, da Unija postane pogodbenica Protokola v skladu s členom 37(2) navedene konvencije.
(4)
Protokol določa ukrepe, ki spadajo na področje uporabe skupne trgovinske politike Unije. Sprejetih je bilo več pravnih aktov Unije, katerih namen je olajšati in odstraniti ovire za prenos konvencionalnega orožja na notranjem trgu ali katerih namen je urediti izvoz konvencionalnega orožja v tretje države.
(5)
Pravno zavezujoč instrument o najvišjih možnih skupnih mednarodnih standardih za prenos orožja in nadzor nad njim se nanaša na zadeve, ki spadajo v izključno pristojnost Unije, ker te zadeve bodisi spadajo na področje uporabe skupne trgovinske politike Unije, ali je Unija sprejela skupna pravila, za katerih področje uporabe je verjetno, da bo nanj vplivalo ali bo spremenjeno s sklenitvijo Protokola.
(6)
Če določbe Protokola sodijo na področje pristojnosti, podeljene Uniji, bi bilo treba Protokol odobriti v imenu Unije.
(7)
Unija v skladu s členom 17(3) Protokola pri deponiranju listine o odobritvi deponira tudi izjavo o obsegu pristojnosti Unije glede zadev, ki jih ureja Protokol.
(8)
Nadzor nad nabavo in posedovanjem strelnega orožja v Uniji ter formalnosti glede pretoka strelnega orožja v državah članicah ureja Direktiva Sveta 91/477/EGS (4).
(9)
Pravila in postopke, ki se uporabljajo za prenos obrambnih proizvodov znotraj Unije, ureja Direktiva 2009/43/ES Evropskega parlamenta in Sveta (5) -
SPREJEL NASLEDNJI SKLEP:
Člen 1
Protokol proti nedovoljeni proizvodnji in trgovini s strelnim orožjem, njegovimi sestavnimi deli in strelivom, ki dopolnjuje Konvencijo Združenih narodov proti mednarodnemu organiziranemu kriminalu, se odobri v imenu Evropske unije.
Besedilo Protokola je priloženo k temu sklepu.
Člen 2
Predsednik Sveta imenuje osebo(-e), ki je(so) pooblaščena(-e), da v imenu Evropske unije deponira(-jo) listino o odobritvi in izjavo o pristojnosti iz člena 17(3) Protokola, da se izrazi soglasje Unije, da je Protokol zanjo zavezujoč (6).
Besedilo izjave je priloženo k tem sklepu.
Člen 3
Ta sklep začne veljati na dan sprejetja.
V Bruslju, 11. februarja 2014

Labels: 0
3
5